
Živio jednom mlinar koji je bio vrlo siro- 
mašan, ali je imao lijepu kćer. Dogodilo 
se tako da je došao u razgovor s kraljem. 
Hvaleći se, rekao mu je: »Imam lijepu 
kćer; ona može slamu pretvoriti u zlato.« 
Kralj je odgovorio mlinaru: »Ta mi se vje- 
ština svida. Ako je tvoja kći obdarena tako 
kako kažeš, dovedi je sutra u moj dvorac.« 








Kad su djevojku doveli kralju, odveo ju je 
u jednu sobu koja je bila puna slame 1 
rekao: »Sada prioni na posao. Ako do 
ranog jutra ne ispredeš ovu slamu u zlato, 
morat ćeš umrijeti.« Jadna mlinareva kćer- 
ka samo je sjedila i nije znala što da radi. 
Jer ispresti slamu u zlato nije znala. Kad 
je u svoj svojoj nevolji počela plakati, od- 








jednom su se otvorila vrata. Pred njom se 
stvorio neki čovječuljak. »Što ćeš mi dati, 
ako za tebe ispredem zlato?« pitao je. 
»Svoju ogrlicu«, odgovorila je djevojka. 
Čovječuljak je uzeo ogrlicu, sjeo za pre- 
slicu i sukao, sukao nit dokle god kotur 
nije bio pun. Tako je išlo do jutra. Ujutro 
su svi koturi bili puni zlata. Već za sun- 
čeva izlaska došao je kralj. Kad je spazio 
zlato, srce mu je postalo još željnije blaga. 








Zbog tog je kralj dao odvesti mlinarevu 
kćer u još jednu veću prostoriju punu sla- 
me. Naredio joj je neka opet prede zlato, 
ako joj je život mio. Kad je djevojka opet 
tužno sjela, otvorila su se vrata, pojavio se 
čovječuljak i pitao: »Što ćeš mi dati ako 
i ovu slamu ispredem u zlato?« »Svoj pr- 
sten«, odgovorila je djevojka. Čovječuljak 
je odmah sjeo za preslicu i do jutra je svu 
slamu ispreo u zlato. 








Kralj se veselio količinama zlata, ali još 
uvijek nije njegova pohlepa bila sita. I opet 
je dao mlinarevu kćer zatvoriti u još veću 
prostoriju punu slame. Rekao je: »To još 
moraš noćas ispresti. Ako uspiješ, postat 
ćeš mojom ženom.« Kad je djevojka ostala 
sama, čovječuljak je došao po treći put. 
»Što ćeš mi dati ako ti i ovaj put ispredem 
slamu?« »Nemam ništa više«, odgovorila 
je djevojka. 

Čovječuljak reče: »Obećaj mi svoje prvo 
dijete. Ti ćeš postati kraljicom.« — »Tko 
zna, kako će to još ići«, mislila je u sebi 
mlinareva kći. Budući da sama sebi druk - 
čije nije znala pomoći, obećala je patuljku 
svoje dijete. I ovaj put je čovječuljak ispreo 
slamu u zlato. Kad je ujutro došao kralj i 
našao sve kako je želio, oženio se mlina- 
revom kćerju. Tako je lijepa mlinareva sl- 
rotica postala kraljicom. Nije prošla ni go- 
dina dana, a ona je donijela na svijet lijepo 
djetešce i uopće više nije mislila na čovje- 
čuljka. 








Odjednom je on stupio u njenu odaju i 
rekao: »Sad mi daj ono što si obećala.« 
Kraljica se preplašila. Molila je čovječuljka 
neka ne traži od nje dijete, ali se on nije 
dao smekšati. Ganule su ga ipak kraljičine 
suze. Predložio je: »Dajem ti tri dana vre- 
mena. Ako do onda saznaš moje ime, mo- 
žeš zadržati svoje dijete.« Kraljica je cijelu 








noć smišljala kojekakva imena. Osim toga 
poslala je glasnike po zemlji da saznaju ko- 
ja još neobična imena postoje. Sutradan 
kad je došao čovječuljak, izgovorila mu je 
sva imena koja je znala, ali čovječuljak je 
smijući se stalno govorio : »Ne, to nije moje 
ime.« Drugi dan je čovječuljku izgovorila 
sva neobična imena. »Nisi li ti možda No- 
sokorjenčić ili Travobrada?« Ali on je uvi- 
jek samouvjereno odgovarao : »Ne, to nije 
moje ime.« 








Irećeg dana vratio se jedan glasnik i pri- 
čao: »Nisam više mogao naći ni jedno je- 
dino novo ime. Međutim došao sam na 
neki visok brijeg i vidio smiješnog čovje- 
čuljka kako skače na jednoj nozi pjevajući : 

Časak kuham, časak pečem, 

časak se po šumi šećem. 

Sutra ću si u dvor sina 

ja dovesti kraljičina; 

ako mi ne odgoneta 

da se zovem... Cvilidreta! 








Možete zamisliti kako je kraljica bila sret- 
na kad je čula to ime. Nedugo nakon toga 
došao je čovječuljak, a ona je rekla: »Zo- 
veš li se Ivica?« »Ne zovem se tako !« »Nije 
li ivoje ime Srećko?« »Nije!« »Na kraju, 
nisi li ti možda Cvilidreta?« »Ah, to ti je 
sam vrag kazao !« vikao je čovječuljak. Od 
bijesa je čupao kosu. Lupio je nogom tako 
jako da se provalio pod u sobi, otrčao u 
šumu i nitko ga nikad više nije vidio. 

